SL Uradni list Evropske unije C 278/8

Končno poročilo pooblaščenca za zaslišanje (1) v zadevi COMP/39.317 – E.ON Gas

2010/C 278/05

Osnutek sklepa, predloženega Komisiji, se nanaša na domnevno zlorabo prevladujočega položaja v smislu člena 102 PDEU nemškega energetskega podjetja E.ON AG ter njegovih hčerinskih podjetij E.ON Ruhrgas AG in E.ON Gastransport GmbH (v nadaljnjem besedilu skupaj imenovani: podjetje E.ON). V njem so izraženi pomisleki, da je morda podjetje E.ON zavračalo dolgoročne rezervacije na svojem prenosnem plinskem sistemu. Podjetje je zase rezerviralo velik del razpoložljivih zmogljivosti za vstop v njegovo prenosno plinsko omrežje. To dejanje bi lahko povzročilo omejevanje dostopa za konkurente, ki želijo transportirati in prodajati plin strankam, priključenim na omrežje podjetja E.ON, ter bi s tem lahko omejevalo konkurenco na koncu oskrbne verige na trgih dobave plina.

Komisija je 22. decembra 2009 začela postopek z namenom izdaje sklepa v skladu s Poglavjem III Uredbe (ES) št. 1/2003 (2) in sprejela predhodno oceno iz člena 9(1). Temu so sledile razprave s službami Komisije, na podlagi katerih je podjetje E.ON januarja 2010 predložilo svoje zaveze. V teh zavezah podjetje E.ON v prvi vrsti zagotavlja takojšnjo precejšnjo sprostitev zmogljivosti za vstop za visokokalorični plin (plin razreda H) in nizkokalorični plin (plin razreda L) ter dolgoročno znižanje svojih rezervacij zmogljivosti za obe plinski omrežji najpozneje od 1. oktobra 2015. V tej zvezi se je podjetje E.ON strinjalo, da bo sproščene zmogljivosti najprej tržilo za prvi dve leti, nato pa za preostalo trajanje zavez. Poleg tega se je podjetje E.ON zavezalo, da bo sprostilo sorazmerno količino izhodnih zmogljivosti na vstopnih točkah, na katerih primanjkuje tovrstnih zmogljivosti in na katerih hkrati razpolaga s precejšnjimi rezervacijami izhodnih zmogljivosti.

Komisija je 22. januarja 2010 v skladu s členom 27(4) v Uradnem listu Evropske unije objavila obvestilo s povzetkom pomislekov in zavez ter pozivom zainteresiranim tretjim strankam, naj predložijo svoje pripombe v zvezi s tem obvestilom v enem mesecu od datuma njegove objave. Skupaj je prejela 20 odgovorov zainteresiranih strank, zlasti od konkurentov, združenj dobaviteljev plina in strank ter nacionalnih regulativnih organov.

Komisija je podjetje E.ON obvestila o izidu preskusa trga. Podjetje je 24. marca 2010 odgovorilo na izražene pomisleke z revidiranim predlogom zavez.

Komisija ugotavlja, da je treba ob upoštevanju teh zavez in brez poseganja v člen 9(2) postopek v tej zadevi končati.

Podjetje E.ON je Komisiji predložilo izjavo, da je dobilo zadosten dostop do informacij, ki jih je potrebovalo, da bi lahko predlagalo zaveze za upoštevanje pomislekov Komisije.

Pooblaščenec za zaslišanje od podjetja E.ON ali tretjih strank ni prejel nobenih dodatnih vprašanj ali predložitev v zvezi z obstoječo zadevo.

Ob upoštevanju navedenega menim, da je bila pravica strank do zaslišanja v tej zadevi spoštovana.

Bruselj, 16. aprila 2010 Michael ALBERS

(1) V skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci (UL L 162, 19.6.2001. str. 21).

(2) Vsi členi, navedeni v nadaljevanju, so iz Uredbe (ES) št. 1/2003.